Jhesus Maria. Mynen fruntliken grot to voren etc. Ersame leue mester Pawell, gude vrunt, jck en wet jw vp desse tyd anders nycht to schriuen dan jw ghesunthet jn langher wolfart hore ick alle tyd ghanss gherne etc. Forder leue mester Pawel, als gy my dan schriuen, dat ick jw solde senden, sus leue mester Pawel sal jwer leue weten, dat ick jw sende vi[½](c) fyn golt noch v(c) fyn suluer; steyt dat gholt to hope myt dem suluer – xxiij [mark]; noch sände ick jw – xv lp. hot sukker, stet dat lp. vij s., is vi[½] [mark] j s. Noch sende ick jw – v[½] lp. lynolije; steyt myt dem potte – xij or. Summa als bouen gescreuen steyt – xxxj [mark] [½] or. Jtem hyr is gyn gud pappir; wan ick wiste dat gy desse felle hebben wilden, so wolde ick dat vorscriuen. Doch ick wil jw j rys myt den erste senden etc. Leue mester Pawel, ick en kan vp desse tyd nycht vt komen. Jck danke jw hochliken vor jwen guden willen; myn frow de is wat krenklik, so en wilde ick nycht gerne van er faren etc. Nycht mer dan heb gy wes meer behoff, dat ick bestellen kan, sulle gy my gerne gudwillich jnne fynden. Hyr mede dem Hern befallen etc. Gescreuen myt hast tom Holm vp sancte Eskillus dach a:o xiiij. Hans Burmester, jw dener altyd. Adress: Deme ersamen heren mester Pawel to Abo ffruntleken geschreuen.